12. návštevná expedícia (ISS)

12. návštevná expedícia (skrátene EP-12; ) na Medzinárodnú vesmírnu stanicu (ISS) bola krátkodobá výprava amerického manažéra a podnikateľa Charlesa Simonyiho na stanici. Po jedenásťdennom pobyte na ISS a splnení plánovaného programu sa Simonyi vrátil na Zem.

Posádka

Hlavná 
  Charles Simonyi (1), účastník kozmického letu, súkromník

V zátvorkách je uvedený celkový počet letov do vesmíru vrátane tejto misie.

Záložná 
 Náhradník nebol určený.

Priebeh výpravy

Prípravy 
Medzinárodná vesmírna stanica (ISS) bola od začiatku novembra 2000 trvalo osídlená ľuďmi. Základné posádky stanice boli do havárie Columbie striedané raketoplánmi, ako záchranné člny im slúžili lode Sojuz . Po prerušení letov raketoplánov v dôsledku havárie bola veľkosť základných posádok stanice znížená na dvoch kozmonautov, ktorých dopravu zabezpečovali Sojuzy. Tretie miesto v lodiach obsadzovali členovia návštevných posádok, po týždni sa vracajúci na Zem starým Sojuzom.

Miesto v Sojuze TMA-10 štartujúceho v apríli 2007 obsadil americký manažér a podnikateľ Charles Simonyi. Predbežný kontrakt podpísal Simonyi so spoločnosťou Space Adventures v apríli 2006. V lete prešiel lekárskymi prehliadkami, 8. augusta mu Hlavná lekárska komisia povolila výcvik a od 5. septembra 2006 sa pripravoval v Stredisku prípravy kozmonautov (CPK) vo Hviezdnom mestečku. Podpísanie definitívnej dohody o lete na jar 2007 oznámil Roskosmos 20. septembra 2006, vzhľadom na svoje pracovné vyťaženie, nezdržiaval sa Simonyi vo Hviezdnom mestečku trvalo, ale iba v niekoľkých stážach.

Let 
Oleg Kotov a Fiodor Jurčichin z Expedície 15 spolu so Simonyim odštartovali 7. apríla 2007 o 17:31 UTC z kozmodrómu Bajkonur v lodi Sojuz TMA-10; po dvoch dňoch samostatného letu sa 9. apríla o 19:11 UTC spojili so stanicou.

Po spojení sa kozmonauti privítali s posádkou ISS, vyložili náklad na stanicu a začali plánovanú činnosť. Simonyi sa venoval štúdiu vplyvu podmienok kozmického letu na bolestivosť svalov chrbta v experimente LBPE pre Európsku vesmírnu agentúru; odobral vzorky mikroflóry na stanici pre mikrobiologickú analýzu pre Roskosmos; pre maďarskú kozmickú agentúru Magyar Űrkutatási Iroda skúmal metódy radiačného tienenia s využitím merania dávok žiarenia dozimetrom "Pille" a konečne pre pre japonskú kozmickú agentúru JAXA skúmal jednak možnosti využitia vysokorozlišujúcej televíznej kamery HDVE v podmienkach kozmického letu a ďalej v experimente Matrix dlhodobý vplyv kozmickej radiácie na elektronické prvky vysokorozlišujúcich televíznych kamier. Ďalej uskutočnil rádioamatérske spojenia so strednými školami štátu Washington a Budapešti.

Simonyi sa venoval vyššie uvedenému programu 30 hodín, pomohol aj Oleg Kotov; z 15 kg materiálu a osobných vecí, ktoré mal Simonyi právo vyniesť na ISS, si mohol priviesť späť tretinu.
 
Po jedenásťdennom pobyte na ISS sa 21. apríla 2007 o 9:11 UTC Simonyi a vracajúca sa posádka Expedície 14 v Sojuze TMA-9 odpútali od stanice a v ten istý deň o 12:31 UTC pristáli v severnom Kazachstane, 135 km severovýchodne od Džezkazganuu.

Referencie 

Návštevné expedície Medzinárodnej vesmírnej stanice
Kozmonautika v 2007